**Eiropas Cilvēktiesību tiesa pasludina spriedumu lietā “Rakuzovs pret Latviju”**

**15.12.2016.**

2012. gada 16. maija Tiesā iesniegtajā pieteikumā Nauris Rakuzovs (iesniedzējs), atsaucoties uz Eiropas Cilvēka tiesību un pamatbrīvību aizsardzības konvencijas (Konvencija) 3. pantu (spīdzināšanas un necilvēcīgas izturēšanās aizliegums), sūdzējās par to, ka konvojēšanas laikā uz tiesas sēdēm viņš tika pakļauts pilnai pārmeklēšanai, kas tika veikta nepienācīgā veidā un radīja iesniedzējam pazemojuma sajūtu.

Vērtējot iesniedzēja sūdzību, Tiesa visupirms atgādināja, ka pilna personas pārmeklēšana pati par sevi nerada Konvencijas 3. panta pārkāpumu, ja vien pārmeklēšanas izdarīšanas veids nerada personai tādas ciešanas, kas būtiski pārsniedz neizbēgamo šādu darbību izraisīto pazemojumu. Izskatot konkrētos lietas apstākļus, Tiesa atzīmēja, ka nacionālās tiesas bija pienācīgi izvērtējušas iesniedzēja apgalvojumus par citu personu klātbūtni pārmeklēšanas laikā, tajā skaitā uzklausot vairāku liecinieku liecības par notikušajiem pārmeklēšanas gadījumiem. Tiesa norādīja, ka tai nav pamata apšaubīt nacionālo tiesu izdarītos secinājumos par to, ka veicot iesniedzēja pilno pārmeklēšanu, valsts amatpersonu rīcība nav bijusi tāda, kas izraisītu cilvēktiesību pārkāpumu Konvencijas 3. panta izpratnē.

Tiesa norādīja, ka pārmeklēšana bija notikusi, klāt esot citam ieslodzītajam un vismaz vienam konvoja darbiniekam, taču nekādi citi pārmeklēšanas procedūras pārkāpumi netika pieļauti, tādēļ sūdzības iesniedzējam radītās ciešanas nebija tādas, kas Tiesai liktu konstatēt Konvencijas 3. panta pārkāpumu.

Ņemot vērā šos apsvērumus, Tiesa secināja, ka šajā lietā nav noticis Konvencijas 3. panta pārkāpums.

Saskaņā ar Konvencijas 43. panta 1. punktu, trīs mēnešu laikā no sprieduma pasludināšanas dienas to var pārsūdzēt Tiesas Lielajā palātā.

Pilns 2016. gada 15. decembra Tiesas sprieduma teksts angļu valodā ir pieejams [Tiesas tiešsaistes vietnē](http://hudoc.echr.coe.int/sites/eng/Pages/search.aspx%22%20%5Ct%20%22_blank). Lai atrastu spriedumu, Tiesas datu bāzes izvērstās meklēšanas sadaļā (ADVANCED SEARCH) jāievada iesnieguma numurs (47183/13) un sprieduma pasludināšanas datums (15/12/2016).

**Fakti lietā Rakuzovs pret Latviju**

Laika posmā no 2009. gada līdz 2011. gadam iesniedzējs tika vairākkārt konvojēts uz tiesas sēdēm. Konvojēšanas laikā viņš tika pakļauts pilnai pārmeklēšanai.

Iesniedzējs iesniedza vairākus pietiekumus administratīvajā tiesā par valsts amatpersonu faktisko rīcību - nepamatotu pilnu pārmeklēšanu. 2012. gada 20. jūnijā Administratīvā rajona tiesa iesniedzēja pieteikumu noraidīja un tiesvedība tika izbeigta. 2012. gada 3. septembrī Administratīvā apgabaltiesa, izskatot iesniedzēja apelācijas sūdzību, atstāja pirmās instances spriedumu negrozītu. 2012. gada 5. novembrī Augstākā tiesa atcēla pirmās instances spriedumu un nosūtīja lietu izskatīšanai pēc būtības pirmās instances tiesā. Augstākā tiesa norādīja, ka, kaut gan pārmeklēšanai bija leģitīms mērķis un tā netika veikta nepienācīgā veidā, pirmās un otrās instances tiesas nebija pienācīgi atspēkojušas iesniedzēja apgalvojumus par citu personu klātbūtni pārmeklēšanas laikā.

2013. gada 13. maijā, izskatot lietu no jauna, Administratīvā rajona tiesa secināja, ka neskatoties uz to, ka 2009. un 2010. gadā iesniedzēja pilnā pārmeklēšana notikusi viena ieslodzītā un vismaz viena papildu konvoja darbinieka klātbūtnē, būtisks cilvēktiesību pārkāpums Satversmes un Konvencijas izpratnē šajā lietā nav konstatējams. 2013. gada 9. jūlijā Augstākā tiesa ar galīgo lēmumu noraidīja iesniedzēja blakus sūdzību par Administratīvā rajona tiesas lēmumu un atstāja 2013. gada 13. maija lēmumu negrozītu.